**Προβολή Ανώτερης Εκπαίδευσης**

**της Κύπρου στην Ελλάδα**

Παρουσίαση των κυπριακών Πανεπιστημίων και Ερευνητικών Κέντρων με στόχο την προβολή της Κύπρου ως Διεθνές και Περιφερειακό Κέντρο Εκπαίδευσης, πραγματοποιήθηκε στην Αθήνα και Θεσσαλονίκη στις 23 και 25 Νοεμβρίου 2024.

Η πρωτοβουλία για τη διοργάνωση ειδικής αποστολής με τη συμμετοχή των κυπριακών Πανεπιστημίων ανήκει στο Κυπριακό Εμπορικό και Βιομηχανικό Επιμελητήριο (ΚΕΒΕ) και στο Υπουργείο Ενέργειας, Εμπορίου και Βιομηχανίας (ΥΕΕΒ), και πραγματοποιήθηκε σε συνεργασία με το Εμπορικό Κέντρο της Κύπρου στην Αθήνα και τη στήριξη του Υπουργείου Παιδείας, Αθλητισμού και Νεολαίας.

Μαθητές, γονείς, κηδεμόνες και εκπαιδευτικοί, είχαν την ευκαιρία να παρακολουθήσουν παρουσιάσεις και διαλέξεις για την τριτοβάθμια εκπαίδευση της Κύπρου και να έχουν κατ’ ιδίαν επαφές με τους εκπροσώπους των Εκπαιδευτικών Ιδρυμάτων.

Κατά τη διάρκεια των διαφόρων επαφών, επισημάνθηκε ο μεγάλος αριθμός των φοιτητών που φοιτούν στα Ανώτερα Εκπαιδευτικά Ιδρύματα της Κύπρου και προέρχονται από την Ελλάδα, ο οποίος υπερβαίνει τις 18.000 χιλιάδες και τονίστηκε ότι για τους Ελλαδήτες φοιτητές η Κύπρος δεν αποτελεί απλός έναν ακαδημαϊκό προορισμό, αλλά και μια δεύτερη πατρίδα.

Η γεωγραφική εγγύτητα, οι κοινές γλωσσικές και πολιτισμικές ρίζες, καθώς και το ευνοϊκό περιβάλλον για σπουδές, δημιουργούν ένα ιδανικό πλαίσιο για την ακαδημαϊκή και προσωπική ανάπτυξη. Επιπλέον, οι κυπριακές πανεπιστημιακές δομές προσφέρουν ποιοτικά προγράμματα σπουδών που ανταποκρίνονται στις σύγχρονες ανάγκες της αγοράς εργασίας.

Να σημειωθεί ότι στην αποστολή συμμετείχαν το Πανεπιστήμιο Κύπρου, το Τεχνολογικό Πανεπιστήμιο Κύπρου (ΤΕΠΑΚ), το Πανεπιστήμιο Frederick, το Ευρωπαϊκό Πανεπιστήμιο Κύπρου, το Πανεπιστήμιο Λευκωσίας, το Πανεπιστήμιο Νεάπολις Πάφου, το Πανεπιστήμιο UClan Cyprus, το Πανεπιστήμιο Philips, το University of Limassol το Αμερικάνικο Πανεπιστήμιο Beirut (Mediterraneο) και τα Ερευνητικά Κέντρα, The Cyprus Institute και το Ινστιτούτο Νευρολογίας και Γενετικής Κύπρου.

Το ενδιαφέρον που έχει επιδειχθεί από το κοινό (μαθητές, γονείς, εκπαιδευτικούς συμβούλους, Συνομοσπονδίες Γονέων) ήταν τεράστιο, υπερβαίνοντας ακόμη και τις πιο αισιόδοξες προβλέψεις των διοργανωτών.

28/11/2024